**Broj: 711-I-598-P-285-18/19-10-16**

Zagreb, 01. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Kristine Ikić Baniček, gradonačelnice Grada Siska,** na 40. sjednici, održanoj 1. ožujka 2019.g. donosi sljedeću

**ODLUKU**

**Postupak za odlučivanje o sukobu interesa protiv dužnosnice Kristine Ikić Baniček, gradonačelnice Grada Siska, neće se pokrenuti, s obzirom da na temelju prikupljenih podataka i dokumentacije proizlazi kako imenovana dužnosnica nije počinila povredu odredbi ZSSI-a ili načela postupanja prilikom obnašanja dužnosti gradonačelnice Grada Siska, a vezano za primanje dara – dresa s osobnim imenom i prezimenom od Kluba hokeja na ledu Medveščak Zagreb (u daljnjem tekstu: KHL Medveščak Zagreb).**

Obrazloženje

Povjerenstvo je 12. rujna 2018. g. zaprimilo neanonimnu prijavu mogućeg sukoba interesa podnesenu protiv dužnosnice Kristine Ikić Baniček, gradonačelnice Grada Siska, koja je zaprimljena u knjizi ulazne pošte Povjerenstva pod brojem: 711-U-2661-P-285/18-01-5, povodom koje se vodi predmet broj P-285/18.

U prijavi se u bitnom ukazuje kako je dužnosnica Kristina Ikić Baniček dobila na dar dres KHL Medveščak Zagreb od potpredsjednika spomenutog sportskog kluba, čija je vrijednost 800,00 kuna prema dostupnim informacijama na službenoj internetskoj stranici KHL Medveščak Zagreb, a što ukazuje na moguću povredu odredbi ZSSI-a spomenute dužnosnice.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 4. ZSSI-a podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene neanonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih tijela prikupilo potrebne podatke i dokumentaciju.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je Kristina Ikić Baniček, povodom obnašanja dužnosti gradonačelnice Grada Siska, obvezna postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako je dužnosnica Kristina Ikić Baniček obnašala dužnost zastupnice u Hrvatskom saboru u razdoblju od 28. prosinca 2015.g. do 30. siječnja 2016.g., te dužnost gradonačelnice Grada Siska u razdoblju od 11. lipnja 2013.g. do 7. lipnja 2017.g., a koju dužnost ponovno obnaša od 8. lipnja 2017.g.

Na zahtjev Povjerenstva, Grad Sisak, u očitovanju od 16. listopada 2018.g., KLASA: 041-04/18-01/2, URBROJ: 2176/05-01-18-2, navodi kako Grad Sisak i Kristina Ikić Baniček, kao gradonačelnica Grada Siska, poštuju i provode odluke u skladu sa odredbama ZSSI-a, te da su sa darovanim dresom od KHL Medveščak Zagreb postupili u skladu s člankom 11. ZSSI-a.

Na dodatni zahtjev Povjerenstva, Grad Sisak, u očitovanju od 27. studenog 2018. g., KLASA: 041-04/18-01/2, URBROJ: 2176/05-01-18-4, navodi kako se radi o simboličnom protokolarnom daru u smislu članka 11. ZSSI-a u obliku reklamnog dresa KHL Medveščak Zagreb, koji je poslužio isključivo za javnu promociju događaja koji su zajednički organizirali Grad Sisak, sa svojom ustanovom za upravljanje sportskim objektima, i KHL Medveščak Zagreb, te isto ne predstavlja novac, vrijednosnicu, dragocjenu kovinu niti je vrijednost dara veća od 500,00 kuna. Stoga nije bilo potrebno darovani dres predati Gradu Sisku na korištenje, niti je u skladu sa ZSSI-om i Uredom o darovima koje prime dužnosnici isti zaveden u Evidenciju primljenih darova.

Uz očitovanje, dostavljena je preslika e-mail korespondencije s …………………………, potpredsjednikom KHL Medveščak, i Evidencije primljenih darova dužnosnika Grada Siska od lipnja 2013. g.

Povjerenstvo je dopisima od 01. listopada 2018. g. i 12. prosinca 2018. g. zatražilo od KHL Medveščak očitovanje na okolnost darivanja dresa KHL Medveščak dužnosnici Kristini Ikić Baniček, gradonačelnici Grada Siska, i vrijednost istog. Na uredno zaprimljeni dopis 19. prosinca 2018.g., KHL Medveščak nije dostavio traženo očitovanje.

Međutim, u istom kontekstu, također na zahtjev Povjerenstva, ………………., potpredsjednik KHL Medveščak, u svom e-mailu od 13. veljače 2019.g. navodi kako je 11. rujna 2018.g. na održanoj press konferenciji osobno, ispred KHL Medveščak, uručio plavi dres kluba s brojem 23 dužnosnici Kristini Ikić Baniček, gradonačelnici Grada Siska, a vrijednost darovanog dresa s otisnutim prezimenom iznosi 25,00 €, odnosno 185,00 kuna. U privitku navedenog e-maila dostavio je i presliku računa izdanog od trgovačkog društva Offernsive sportswear iz Slovačke Republike, koja je izradila, između ostalog i dres koji je predan gradonačelnici. Iz računa proizlazi da je KHL Medveščak Zagreb 40 dresova platio 1.000,00 eura, odnosno 25,00 eura po komadu, a što ujedno znači da je vrijednost dresa uručenog gradonačelnici Grada Siska simbolična, manja od 500,00 kn.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu Zakona ne smatraju uobičajeni darovi između članova obitelji, rodbine i prijatelja, te državna i međunarodna priznanja, odličja i nagrade.

Člankom 11. stavkom 3. ZSSI-a propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Člankom 11. stavkom 4. ZSSI-a propisano je da dužnosnik ne smije primit dar iz članka 11. stavka 3. ZSSI-a kada je on u novcu, bez obzir na iznos, te vrijednosnicu i dragocjenu kovinu.

Člankom 11. stavkom 5. ZSSI-a propisano je da su darovi protokolarne naravi koji prelaze iznos od 500,00 kuna te ostali darovi koje dužnosnik ne zadrži kada na to ima pravo, vlasništvo Republike Hrvatske.

Člankom 3. stavkom 1. Uredbe o darovima koje prime dužnosnici („Narodne novine“, broj 141/04.) propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovate­lja, dok je člankom 3. stavkom 2. Uredbe propisano kako dar u vrijednosti iznad 500,00 kuna dužnosnik ne smije zadržati.

Člankom 4. stavkom 1. Uredbe propisano kako se prim­ljeni dar iz članka 3. stavka 2. Uredbe predaje na korište­nje tijelu u kojem dužnosnik obnaša dužnost, najkasnije u roku osam dana od primitka dara i dar postaje vlasništvo Republike Hrvatske, a člankom 4. stavkom 2. propisano je da se o primopredaji dara dužnosniku izdaje potvrda.

U provedenom postupku Povjerenstvo iz prikupljenih podataka i dokumentacije, radi provjere navoda o mogućem sukobu interesa dužnosnice Kristine Ikić Baniček zbog primanja dara – dresa s osobnim imenom i prezimenom od KHL Medveščak Zagreb, nije steklo saznanja koja upućuju na moguću povredu odredbi ZSSI-a ili načela postupanja prilikom obnašanja javne dužnosti.

Povjerenstvo je utvrdilo kako je dužnosnica Kristina Ikić Baniček od predstavnika KHL Medveščak Zagreb primila dar u obliku dresa na kojem je otisnuto osobno ime i prezime dužnosnice, a vrijednost dara manja je od 500,00 kuna, stoga prema mjerodavnim odredbama ZSSI-a i Uredbe o darovima koje prime dužnosnici, isti predstavlja dar simbolične vrijednosti i ne smatra se darom protokolarne naravi, pa tako dužnosnica Kristina Ikić Baniček nije bila u obvezi primljeni dar predati na korište­nje Gradu Sisku, kao tijelu javne vlasti u kojem dužnosnica obnaša javnu dužnost gradonačelnice, odnosno, dužnosnica je primljeni dar imala pravo zadržati.

Kako iz prikupljenih podataka Povjerenstvo nije steklo saznanja iz kojih bi proizlazilo da je u postupanju dužnosnice Kristine Ikić Baniček, gradonačelnice Grada Siska, došlo do moguće povrede odredbi ZSSI-a ili nepoštivanja načela ZSSI-a, donesena je odluka kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**DOSTAVITI:**

1. Dužnosnica Kristina Ikić Baniček, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana